Balju lê Malema voor hof voorJulius Malema. Foto: Werner Beukes/SAPA Die hofbevel wat AfriForum en AfriSake in die eerste week van Maart teen Julius Malema, leier van die EFF, verkry het, is uiteindelik Donderdag persoonlik op hom beteken. Die interdik teen die EFF en Malema sal hulle verhoed om op 6 April 2017 landwyd onwettige grondgrype te begin. Tarien Cooks, veiligheidskoördineerder van AfriForum, het in ŉ verklaring gesê dit het onmoontlik gelyk om die interdik by die EFF-kantore op Malema te beteken. “Lede van die EFF het die balju op 23 Maart 2017, tydens ’n onsuksesvolle poging om die interdik te beteken, meegedeel Malema sal eers ná 6 April 2017 weer op kantoor wees,” het Cooks gesê. “AfriForum en AfriSake se regspan het egter in die media verneem dat Malema Donderdag sy opwagting by die konstitusionele hof sou maak en het spoedig opgetree om dit daar op hom te laat beteken. Die enigste manier om bo redelike twyfel te bewys dat Malema van die bevel bewus is, was om dit persoonlik op hom te beteken. Dit maak dit moontlik om hom van minagting van die hof aan te kla indien hy die bevel voortaan doelbewus oortree.” Malema was gister by die konstitusionele hof om namens sy party ŉ aansoek in te dien om pres. Jacob Zuma in ŉ staat van beskuldiging te laat plaas. Volgens Armand Greyling, regs- en beleidsanalis verbonde aan AfriSake, is dit ironies dat die balju die bevel, wat verhoed dat Malema grondeienaars se grondwetlike regte skend, by die Konstitusionele Hof moes beteken.